Õrizetbevételek a sanghaji légtéri pletykák miatt
Negyven embert õrizetbe vettek "pletykák terjesztéséért" Sanghajban az elmúlt hetekben történt, elõre be nem jelentett légtérkorlátozások nyomán - írta keddi Shanghai Daily.
Csak hétfõn kétszáz járatot töröltek és további 150 gép kényszerült többórás várakozásra a 24 milliós város két legnagyobb repterén, elõzetes bejelentés vagy magyarázat nélkül. A hatóságok mindössze annyit közöltek: a probléma a Sanghaj környéki "légtérkorlátozások" miatt lépett fel.
Az elmúlt hónapban többször is elõfordult, hogy nagy számban töröltek járatokat olyan esetekben, amikor idõjárási viszonyok nem indokolták azt. Összesen mintegy félezer belföldi és külföldi járatot érintettek a korlátozások.
Az MTI tudósítójához július közepén Sanghajból az orosz Seremetyevo reptérre utazók egy, a repülõtéren kapott dokumentumot juttattak el, melyben a járat üzemeltetõi "légi hadgyakorlatokat" neveztek meg a hatórás késés okaként. A China Eastern Airlines-szal Japánba utazni kívánók egy másik papírt kaptak, melyben a repülõtársaság "elõre nem látott légtéri korlátozásokat" említett.
A szociális platformokon a tömeges késések és törlések hírére megindultak a vélt valós okokat illetõ találgatások. A legkülönfélébb ötletekkel elõállók közül negyvenet "pletykák terjesztéséért" õrizetbe vettek a rendõrök - írja a keddi Shanghai Daily. Ketten például azt sugalmazták: egy magas rangú, szökésben lévõ hivatalnokot próbálnak kézre keríteni a hatóságok - írta a Shanghai Daily.
Kína repülés